I Gellerupparken i Aarhus tyvstarter de i år og tager hul på fejringen af Grundlovsdag allerede ved midnat. Der bor nemlig mange muslimer, der holder ramadan, og som derfor er vågne sent om aftenen, hvor de igen kan spise.

Det vil man nu udnytte til at slå Grundlovens fødselsdag sammen med ramadanen.

- Rigtig mange af vores beboere holder ramadan, hvilket vil sige at de er vågne om natten, og er ikke så aktive om dagen. Derfor blev vi enige om, at vi kunne starte Grundlovsfesten allerede ved midnat i stedet for om eftermiddagen, siger formand for Gellerup Fællesråd Helle Hansen.

Det betyder samtidig, at årets formentlig første Grundlovstale bliver holdt allerede ved midnat, når Rådmand for Kultur i Aarhus, Rabih Azad-Ahmad, går på talerstolen.

- Det er nytænkning og spændende at skulle være med til at holde den første tale i hele Danmark. Det sender samtidig også et godt signal om, at Gellerup er gode til at holde Grundlovsarrangementer, siger han.

Læs også : Gellerup går til kamp mod bandegraffiti

Ifølge rådmanden så giver det god mening for netop Gellerup at blande ramadanen og Grundlovsdag sammen.

- Gellerup er jo et mangfoldigt område, hvor der bor omkring 86 forskellige nationaliteter. Så på den måde er det fint, at man kan blande kultur og religion sammen.

I Gellerup Fællesråd er håbet samtidig, at koblingen kan hjælpe til i Gellerups igangværende arbejde med at åbne sig mere op mod resten af Aarhus.